১৫ আগস্ট আমাদের তিন এডিসির দায়িত্ব নির্ধারিত ছিল ঢাকা বিশ্ববিদ্যালয়ে। সেখানে সকালে বঙ্গবন্ধুর সমাবর্তন অনুষ্ঠানে যাওয়ার কথা ছিল। তবে সকাল ৬টার দিকে ফখরুল ইসলাম নামে এক নিরাপত্তা কর্মকর্তা গণভবন থেকে আমাকে টেলিফোন করে জানায়- 'ধানমণ্ডি ও মিরপুর রোডের দিক থেকে গুলির আওয়াজ শোনা যাচ্ছে। আপনারা কিছু শোনেননি?' এর পরই দ্রুত সিদ্ধান্ত নিলাম, বঙ্গবন্ধুর বাড়িতে যাব। ব্রিগেডিয়ার জেনারেল মাশহুরুল হককে জানালাম। তিনি বললেন, তিনিও যাবেন। গাড়িতে ওঠার আগে তিনি একটি পিস্তল দিয়ে সঙ্গে রাখতে বললেন। আমি অপর এডিসি লে. রাব্বানীকেও ঘটনা বললাম। তিনিও যাওয়ার কথা বললেন। আমরা তিনজনই বঙ্গভবন থেকে একটি গাড়ি নিয়ে নিউমার্কেট পার হয়ে ধানমণ্ডি ২ নম্বর সড়কে পৌঁছলে তখন কালো ইউনিফর্ম পরিহিত কোরের (ট্যাঙ্ক বাহিনী) লোকেরা জিজ্ঞেস করল, আমরা কোথায় যাচ্ছি? জানালাম, বঙ্গবন্ধুর বাড়ি যাব। ওরা বলল, তাকে তো হত্যা করা হয়েছে। আমরা বললাম, কী বলছ? তোমরা কি পাগল? আমরা তাদের বাধা পেরিয়ে সামনে এগোলাম। এর পর কলাবাগান স্টাফ কোয়ার্টারের কাছে ফের আরেক দল আমাদের আটকাল। নানা কৌশলে দ্বিতীয় বাধাও পার হলাম।